b"\n_START_ARTICLE_\nMo\xc3\xa7\xc3\xa2medes\n_START_SECTION_\nKasaysayan\n_START_PARAGRAPH_\nOpisyal na itinatag ang Mo\xc3\xa7\xc3\xa2medes ng pangasiwaang kolonyal ng mga Portuges noong 1840 sa isang look na unang tinawag na Angra do Negro ng mga Portuges sa utis ng punong ministro ng Portugal na si Konde ng Bonfim na siya ring pun\xc3\xb2 ng Kagawaran ng Kolonya. Unang ginalugad ng mga Portuges ang lugar noong 1785 at inangkin para sa Portugal ni Lu\xc3\xads C\xc3\xa2ndido Cordeiro Pinheiro Furtado na ipinadala roon lulan ng pragatang Loanda ni noo'y gobernador-heneral ng Angola na si Baron Mo\xc3\xa7\xc3\xa2medes (Portuges: Bar\xc3\xa3o de Moss\xc3\xa2medes) na nagpadala rin ng katihang ekspedisyon na pinamuno ni Greg\xc3\xb3rio Jos\xc3\xa9 Mendes upang magkita sila ni Furtado. Ipinangalan nilang Mo\xc3\xa7\xc3\xa2medes ang look bilang karangalan sa baron. Noong 1839 ang noo'y gobernador-heneral ng Angola na si Admiral Noronha ay nagpadala ng bagong ekspedisyon upang lupigin ang mga pampook na pinuno at gawin silang mga basalyo ng Portugal._NEWLINE_Noong 1840 itinayo ang isang pabrika at sa Hulyo ng taong iyon itinayo ang isang kuta sa Ponta Negra. Ang lugar ay pangunahing sinakop ng mga nandayuhang Portuges mula Madeira at Brazil; noong dekada-1850 nagbigay rin ang pamahalaang Portuges ng daanan sa dagat at tulong pampinansiyal sa malaking bilang ng mga kolonistang Aleman. Lumago ang nayon bilang isang pantalan ng pangingisda at pagsapit ng huling bahagi ng dekada-1960 mayroon itong 143 mga bangkang pangingisda at ilang mga panrika ng pagpoproseso ng isda. Paglaon napabilang ang pantalan sa ibang mahalagang mga pantalang pangingisda tulad ng Luanda, Benguela at Lobito. Noong 1966 hanggang 1967 itinayo ang isang pangunahing terminal ng inambato ng bakal sa Saco, ang look na nasa 12\xc2\xa0kilometro hilaga ng Mo\xc3\xa7\xc3\xa2medes, upang maglingkod sa minahan ng bakal na inambato sa Cassinga. Ang pagtatayo ng mga instalasyon ng minahan at ng isang 300\xc2\xa0kilometrong daambakal ay iniatas sa Krupp ng Alemanya at ang makabagong terminal ng daungan sa SETH, isang kompanyang Portuges na pagmamay-ari H\xc3\xb8jgaard & Schultz ng Dinamarka. Sa loob ng isang taon, ang 250,000 toneladang barkong tagadala ng inambato ay dumaong at inilulan ng inambato noong 1967.\n_START_SECTION_\nRelihiyon\n_START_PARAGRAPH_\nAng S\xc3\xa9 Catedral de S\xc3\xa3o Pedro ng lungsod ay ang sentrong simbahan at luklukan ng Katoliko Romanong Diyosesis ng Namibe na itinatag noong 2009 sa teritoryong hiniwalay mula sa Metropolitano ng Katoliko Romanong Arkidiyosesis ng Lubango, kung saang supragano ang diyosesis.\n_START_SECTION_\nTransportasyon\n_START_PARAGRAPH_\nAng Mo\xc3\xa7\xc3\xa2medes ay ang dulo ng Daambakal ng Mo\xc3\xa7\xc3\xa2medes. Dati pang 600mm gauge ang linya, ngunit ginawa itong pang 1067mm gauge noong dekada-1950._NEWLINE_Isa ang Mo\xc3\xa7\xc3\xa2medes sa tatlong mga pangunahing pantalang lungsod ng Angola, kasabay ng Luanda at Lobito._NEWLINE_Ang Mo\xc3\xa7\xc3\xa2medes ay pinaglilingkuran ng Paliparan ng Welwitschia Mirabilis (dating Paliparan ng Namibe) na matatagpuan mga 7\xc2\xa0kilometro sa timog ng lungsod. Ang lumang Paliparan ng Yuri Gagarin na nasa 1.7\xc2\xa0kilometro mula sa pusod ng lungsod ay nag-uugnay ng Mo\xc3\xa7\xc3\xa2medes sa nalalabing bahagi ng bansa."